16. schôdza NR SR - 2.deň - A. dopoludnia
Dátum: 2020-10-21
Poslanec: Šeliga, Juraj (-)
Druh vystúpenia: Vystúpenie v rozprave

112. Ďakujem pekne. Vážená pani ministerka, panie poslankyne, páni poslanci, v prvom rade sa veľmi teším, že tento návrh novely ústavy je dnes v pléne a že ho práve predkladá Mária Kolíková, ktorá má trekrekord v tom, že bojuje za spravodlivejšie Slovensko To je veľká vec, myslím si, že to je pre ňu osobne, a preto to takto artikulujem, veľká vizitka, že Mária roky sa pokúša opraviť slovenské súdnictvo. A dnes, dovoľte mi povedať, že máme historickú šancu. Historickú šancu po 30 rokoch opäť opraviť to, čo bolo pokazené, a skúsiť vrátiť naplno spravodlivosť do slovenského súdnictva. Ja by som veľmi rád si dovolil z tejto novely ústavy vypichnúť jednu vec aj z celého toho balíka zákonov, a to sú previerky sudcov, na ktorých sa viažu podozrenia na korupčné správanie, na majetky sudcov a na ich rozhodovaciu činnosť ako takú. Toto považujem za úplne kľúčové a za absolútne dôležité. Hovoria o tom fakty, to nie je žiadny politický program, ktorá tu, ktorý tu chce nejaká strana nasilu presadzovať. My sme sa dostali do situácie, že máme 15 sudcov vo väzbe, ďalších obvinených, stíhaných na slobode. Dostali sme sa do situácie, že sudcovia na Slovensku majú najnižšiu dôveru v rámci celej Európskej únie. Dlhodobo, to nie je fenomén niekoľkých dní alebo mesiacov. Môžeme sa pýtať, prečo to tak je. Samozrejme, zo súdu vždy odchádzajú jeden spokojný, jeden nespokojný z povahy veci. No opäť, fakty a čísla nás nepustia. My dnes vieme, že niektorí sudcovia, niektorí sudcovia, ktorí boli prepojení aj na bývalú vládnu stranu SMER, majú majetky, aké si nemôžu dovoliť ľudia, aj keby si odkladali celý život celý svoj plat. Môžem hovoriť o sudcovi, ktorý ma prerušený výkon funkcie, pánovi Lintnerovi, ktorý len v Rakúsku má dom údajne za 500-tisíc eur. Môžem hovoriť o Monike Jankovskej, to meno je symbolom toho, akým spôsobom bola unesená spravodlivosť na Slovensku. Je symbolom toho, akým spôsobom vládna strana SMER cez bývalú štátnu tajomníčku, cez bývalú sudkyňu korumpovala prostredie, pomáhala Kočnerovi a ďalším mafiánom, aby bola unesená spravodlivosť, aby boli vydávané rozsudky na objednávku, aby tu jednoducho kategória "našich ľudí" dominovala nad všetkými ostatnými. A toto je potrebné zastaviť. A je to potrebné zastaviť inštitucionálne, nielen tým, že budú potrestaní ľudia ako Jankovská, Lintner, Truban, ale aj prokurátor Trnka a ďalší. A to inštitucionálne zastavenie spočíva v tom, že každý sudca musí byť schopný vysvetliť svoj majetok. Nie je to žiadny zásah do jeho ústavného práva. Ja poviem na rovinu, že nesúhlasím s tým rozsudkom, ktorý vydal Ústavný súd, ktorý si trúfol pozastaviť účinnosť ústavného zákona. A myslím si, a tu naozaj veľmi oceňujem a vyzdvihujem odbornosť Márie Kolíkovej, jej tímu, že našli také riešenie, ktoré je plne v súlade s ústavou a zároveň bude mať aj praktický dopad na týchto sudcov. Že to neskončí ako nemohúci a bezzubý zákon o preukazovaní pôvodu majetku, ktorý je tu roky a na základe ktorého nemožno nič dosiahnuť. Sudcovia a aj prokurátori, samozrejme, musia byť schopní povedať, odkiaľ majú svoj majetok. Musia byť podrobení určitému typu bezpečnostného preverenia. Nie je možné, že sudcovia, ktorí vstupujú do systému, alebo sudcovia, ktorí sú v systéme, majú kontakty na závadové osoby ako Kočner, ako Bödör a ďalší, a navyše tieto kontakty ich ovplyvňujú pri ich rozhodovacej činnosti. Veď o tom budeme ešte počuť, koniec koncov včera doktor Hrubala a profesor Mazák podali návrh na disciplinárne konanie pána sudcu Trubana, ktorý rozhodoval o väzbe Bödöra v kauze Dobytkár. Dnes vyšli informácie o tom, ako advokát Gajan, ktorý sa pozná s Trubanom, je, respektíve NAKA voči nemu robí vyšetrovacie úkony, pretože je podozrivý z masívnej korupcie. A takto by som mohol pokračovať: Jankovská, Kičura, Truban, Lintner, Maruniaková a ďalší sú symbolmi toho, akým spôsobom bola na Slovensku ukradnutá a korumpovaná justícia. Tento ústavný zákon, tento ústavný zákon má šancu zvrátiť tento stav. Má šancu dať reštart slovenskej justícii. A nie politický reštart, ale systémový reštart, ktorý umožní tým, ktorí súdia dobre, ktorí súdia kvalitne, aby ľudia mohli opäť veriť, a zároveň vyhodí zo systému tých alebo umožní vyhodenie zo systému tých, ktorí nevedia preukázať svoj majetok, ktorí korumpujú, ktorí nevedia odôvodniť svoje rozhodnutie tak, aby tomu aj bežný človek pochopil, aby tomu právnici pochopili, a ktorí nevedia jednoducho to, ako sa má správať jeden čestný sudca alebo sudkyňa. To je prvý dôležitý moment, ktorý chceme artikulovať. Preukazovanie pôvodu majetku, respektíve bezpečnostné previerky sú úplne kľúčovým prvkom, pretože korupcia, korupcia, žiaľbohu, ovládla v mnohom slovenské súdnictvo a spôsobila, že sme v situácii, že máme 15 sudcov vo väzbe, ďalších obvinených a ľudia neveria súdom na Slovensku. Druhý dôležitý moment, opäť s týmto súvisí, je zriadenie Najvyššieho správneho súdu. Táto diskusia sa tu vedie posledných 20 rokov a ja opäť oceňujem to, že práve Mária Kolíková našla aj politickú, ale aj odbornú odvahu na to, že tu s tým medzi nás prišla a že konečne na Slovensku máme šancu mať Najvyšší správny súd. A to nie je len nejaká nová inštitúcia pre inštitúciu. To je systémová vec, systémový postih alebo možnosť spravodlivosti pre sudcov, ktorí sú podozriví z toho, že nesúdia alebo nevykonávajú svoju činnosť tak, ako majú, pre prokurátorov a ďalšie právnické povolania. Najvyšší správny súd bude dávať pozor na to, aby tí, ktorí majú dodržiavať spravodlivosť, konali naozaj spravodlivo. A posledná vec je Súdna rada. V mnohom, a tu opäť oceňujem ten prístup. Mnohí sudcovia hovoria, my nie sme rovnakí ako všetci ostatní. Prečo kvôli jednej-dvom čiernym ovciam, prečo kvôli Jankovskej hovoríte všetci o nás, že my všetci sme zlí. My máme nejaké zastúpenie a viete, ako je to s tými voľbami, nemáme to podelené regionálne, môže rozhodnúť väčší súd, menší súd, rôzne skupiny sudcov a podobne. Ja veľmi vítam a oceňujem ten prvok, že konečne vzniknú akési volebné obvody pre voľby do Súdnej rady. Že sudcovia budú regionálne zastúpení tak, aby nikto nemohol povedať, že ho prevalcovala Bratislava alebo Košice, alebo nejaká skupina v Banskej Bystrici a podobne. Tento ústavný zákon naozaj ponúka šancu na historický systémový reštart justície na Slovensku s tým, že konečne môžu alebo budú môcť ľudia začať veriť v to, že pre všetkých platí rovnaký systém. Tento ústavný zákon; systém spravodlivosti, samozrejme. Tento ústavný zákon má šancu raz a navždy sa vysporiadať s justičnou mafiou na Slovensku. A to, čo sme sa my dozvedeli za posledné tri roky – aj z Threemy, aj počas pojednávania o vražde Jána Kuciaka a Martiny Kušnírovej, aj v kauze Dobytkár, aj v ďalších prepisoch – nám ukazuje, že tu bol jeden skorumpovaný systém, ktorý ovládala Jankovská, Kočner v prepojení na stranu SMER, na bývalú vládu a takto korumpovali súdy, vydierali sudcov a prijímali a tlačili na prijímanie rozsudkov, ktoré sa hodia len im. Ono to má, samozrejme, aj praktické dopady, to nie je téma, ktorá je odtrhnutá od reality. Keď sa pozriete na to, akým spôsobom hodnotia Slovensko aj vo svete, a teraz nielen v prieskumoch dôveryhodnosti justície, ale aj v kvalite podnikateľského prostredia, tak každý investor vám povie, že jeden z najväčších problémov Slovenska je nepredvídateľnosť práva a zlý systém justície, respektíve dlhé čakanie na rozsudky, zlá vymožiteľnosť práva, zlý prístup sudcov, lehoty, ktoré trvajú nekonečne a podobne. Myslím si, že toto v balíku ďalších noviel, ktoré pripravuje ministerstvo spravodlivosti, je kľúčom pre to, aby sa ľuďom na konci dňa na Slovenku naozaj žilo lepšie. Aby, keď im niekto ukrivdí na ich právach, aby súd rýchlo, efektívne a spravodlivo rozhodol, a to, samozrejme, súvisí s tým, kto bude rozhodovať. Ja som veľmi rád, že pani ministerka Kolíková, prichádza s týmto ústavným návrhom do Národnej rady, pretože je to historická šanca, opakujem to, historická šanca na reštart justície. Mária, veľmi ti ďakujem. Verím, kolegyne, kolegovia, že tento návrh získa vašu podporu a že spoločne splníme to, za čo sme stáli na námestiach, za čo sme kandidovali a čo sme voličom sľúbili. Lebo spravodlivosť a boj za spravodlivé Slovensko je úplne kľúčové pre túto vládnu koalíciu. Ďakujem vám a verím, že tento návrh podporíte. (Potlesk.)